Papersnake/gushiwen huggingface dataset:
辛丑秋虏迁闽浙沿海居民，壬寅春余舣棹海滨
张煌言（明代）

去年新燕至，新巢在大厦；
今年旧燕来，旧垒多败瓦。
问主人，呢喃泪盈把。
画梁不可望，画舫聊相傍。
肃羽恨依栖，衔呢叹飘飏。
自言“昨辞秋社归，
北来春社添恶况。一处靡芜兵燹红，
朱门那得还无恙！最怜寻常百姓家，
荒烟总似乌衣巷。”
君不见，晋室中叶乱五胡，
烟火萧条千里孤；春燕巢林木，
空山啼鹧鸪。只今胡马复南牧，
江村古木竄鼪鼯。万户千门徒四壁，
燕来亦随樯上鸟。海翁顾燕且太息，
风帘雨（左巾右莫）胡为乎
灞上偶成 其一
王志瀜（清代）

秋风灞上老杨枝，策骑重来又几时。我祇无心成厉揭，河流深浅自参差。
题子胥庙
陈杰（宋代）

吴以让长国，让亡吴亦随。
属镂天讨贼，鱼剑祸阶谁。
送李参政还吴
丁信（明代）

武略雄才出陇西，牙旗玉帐驻梁溪。已知马援能匡汉，孰谓樊侯久失齐。

百物意荣春雨足，三台影落晓天低。澹烟芳草沙堤软，一路东风万马嘶。
压云轩
孙实（宋代）

绝顶地平易，轩窗风怒号。
半空垂象纬，四面涌波涛。
洞僻封苔藓，泉深冷骨毛。
登临欲忘返，城市厌尘劳。
月池
陈廷圭（清代）

象月凿为池，池清如月皎。芙蕖倚风开，月色含香渺。
向常侍
颜延之（南北朝）

向秀甘淡薄，
深心托豪素。
探道好渊玄，
观书鄙章句。
交吕既鸿轩，
攀嵇亦凤举。
流连河里游，
恻怆山阳赋。
题商山店
韩琮（唐代）

商山驿路几经过，未到仙娥见谢娥。红锦机头抛皓腕，

绿云鬟下送横波。佯嗔阿母留宾客，暗为王孙换绮罗。

碧涧门前一条水，岂知平地有天河。
丁未四月与李叔佩还钱塘道浦江井坑岭赋此诗
郑刚中（宋代）

扁舟绝惊涛，芒履陟修岭。跻攀虽小劳，窈窕岂人境。

巨石开双关，有道细如绠。其中渐宽虚，阔步随所逞。

古木垂嘉阴，一覆馀里顷。寂寂艳山花，沈沈晦龙井。

时有飞泉落，喷薄珠玉冷。毛骨皆清凉，反顾发深省。

麋鹿闻人声，骇去山之顶。春禽正对弄，决起不留影。

岂知道上翁，甚爱幽独景。如何蒙鄙外，一笑不相领。

负负出前山，迟疑梦初醒。
城南二首次宋五嘉升韵 其一
徐昂发（清代）

汉室曹瞒是獍枭，猘儿年少欲横挑。刀围玉帐觞公瑾，花簇珠屏舞大乔。

水上神书才息焰，床头明镜旋生妖。蟠龙门外牛羊墓，荞麦粘天似雪飘。
潞河候水次张石川韵
陆深（明代）

心同野鹤恣高飞，学得屠龙与愿违。魂梦九天双凤阙，江湖满愿一渔矶。

安身已办乌皮几，称体新裁白苧衣。赖有河边同载客，不应林下见犹稀。
偈颂五十一首
释道冲（宋代）

此门深固幽远，无人能到。
如能到，脚头脚底长安道。
除浙西宪舟过钓台有感
陈傅良（宋代）

一再登临万事非，裹头还已雪垂垂。
敢论笔力今无恨，欲附碑阴始不疑。
台阁有人堪共政，江山如此且随宜。
论功汉鼎吾何有，自是风流百代师。
幽居
黄庚（元代）

结屋依山住，幽窗与静宜。
藤花上疏竹，苔石卧荒篱。
挈榼童沽酒，敲门客送计。
老惭生计拙，役役又何为。
送张少卿赴召十首
李新（宋代）

龙蛇飞动从椽笔，昔看公孙舞剑来。
何得却知颠草妙，为随宾客到金台。
岁暮寄兰窗兄在郴阳
邓深（宋代）

每日登楼望欲迷，家书写罢复题诗。
对床夜雨还非昨，啜茗春风未可期。
岁月催人惊合沓，梦魂觅路古参差。
也应梅竹多新句，千里因风慰我思。
寄台州孙从事百篇（登第初授华亭尉）
方干（唐代）

圣世科名酬志业，仙州秀色助神机。梅真入仕提雄笔，

阮瑀从军著彩衣。昼寝不知山雪积，春游应趁夜潮归。

相思莫讶音书晚，鸟去犹须叠日飞。
东阁奉试题长江万里图
石宝（明代）

谁将一带长江水，苦尽閒心画得成。万顷玻瓈千顷雪，吴峰烟雨楚峰晴。

舟横赤壁浑无梦，潮到胥山觉有声。秖恐夜深明月下，有人乘兴欲骑鲸。
赠王季重学博
李孙宸（明代）

陆沈方朔意如何，避世金门亦放歌。兴托千秋原慷慨，缘随五斗漫委蛇。

官閒剩有烟霞气，心远谁论丘壑多。风雅久无开口处，逢君不觉语悬河。
和仲巽在高阳日作诗见怀而不见寄
韩维（宋代）

常记当年并马鞍，翛然无事世尘间。
独怜交契如君少，仍喜官曹共我闲。
却顾旧游空岁月，欲传佳句邈河关。
从今会合尤须数，此别相看鬓已斑。
豹隐轩诗
朱翌（宋代）

金钱晕花山中奇，七日雾雨人不知。
一朝跃出从於菟，毛群惊骇光陆离。
钓竿在手身在野，未用声名动天下。
久幽则见理则然，世间岂有终藏者。
道人见笑皮为灾，羔裘要袖孰剪裁。
男儿独患无文尔，圣世何忧不遇哉。
万筠一叟为郑元美作 其二
吴琏（明代）

筼筜新种几千竿，要占浮生日日闲。紫陌红尘忙白昼，黄堂清日爱青山。

风生凤吹撩诗日，雨长龙孙益笑颜。随鹤一归放林上，任教飞去复飞还。
落叶 其二
姚素榆（清代）

倚阑小立怕轻寒，极目长天雁路漫。古木因风秋籁急，空庭咽月笛声酸。

情移故国飘零久，叶写新诗仔细看。汉苑哀蝉初罢曲，也随流水到江干。
题丹丘图送周元善台州直学
叶颙（元代）

去去丹邱客，云山万叠深。吟鞭驱瘦马，倦仆负孤琴。

芹水乡关梦，蓉峰故旧心。杏花明月下，莫忘寄遗音。
虎丘
宋无（元代）

吴晋豪华冷劫灰，竺乾金刹压崔鬼。
玄黄半夜虚精泄，紫翠一峰发背来。
池水暗通浦海入，岩扉寒枕日云开。
轮蹄未散鬼吟寂，万壑松风僧定回。
之任建安渌溪亭偶作二首
李频（唐代）

入境当春务，农蚕事正殷。逢溪难饮马，度岭更劳人。

想取烝黎泰，无过赋敛均。不知成政后，谁是得为邻。

维舟绿溪岸，绕郡白云峰。将幕连山起，人家向水重。

短才无独见，长策未相逢。所幸分尧理，烝民悉可封。
句
刘昉（宋代）

隋物尚余双鼎在，唐人犹有八诗传。
满庭芳
长筌子（金朝）

本分家风，寻常日用，何方不是林泉。饥餐渴饮，任运度流年。

行止非人所及，休思算、好弱由天。君知么，一身尚假，万事岂牢坚。

些儿穷活计，寂寥潇洒，有口难言。箪瓢不置，那得买山钱。

且恁腾腾兀兀，任从他螳战蜂喧。真清乐，松间步月，石上枕书眠。
庚辰岁正月十二日天门冬酒熟予自漉之且漉且
苏轼（宋代）

自拨床头一瓮云，幽人先已醉浓芬。
天门冬熟新年喜，曲米春香并舍闻。
?杜子美诗云，闻道云安曲米春，盖酒名也。
?菜圃渐疏花漠漠，竹扉斜掩雨纷纷。
拥裘睡觉知何处，吹面东风散缬纹。
载酒无人过子云，年来家酝有奇芬。
醉乡杳杳谁同梦，睡息齁齁得自闻。
口业向诗犹小小，眼花因酒尚纷纷。
点灯更试淮南语，泛溢东风有縠纹。
?《淮南子》云：东风至而酒泛溢。
许慎注云，酒泛，清酒也。
?
青山白雪
程通（明代）

一夜严风透客窗，晓来六出遍穹苍。青山上下如银饰，绿树高低似粉妆。

岭畔寒梅添素白，堤边嫩柳失妖黄。高人极目情无际，收入诗囊赋短章。
湖州行
魏耕（清代）

君不见湖州直在太湖东，香枫成林橘青葱。
山川迢迢丽村渚，成城淡淡遮苍穹。
亭皋百里少荒土，风俗清朴勤桑农。
充肠非独多薯蓣，宴客兼有锦鲤红。
白屋朱邸亘原野，黔首击壤歌年丰。
今岁野夫四十一，追忆往日真如梦。
腐儒营斗粟，闾阎挽长弓。
盗贼如麻乱捉人，流血谁辨西与东？
又闻大户贪官爵，贿赂渐欲到三公。
豪仆强奴塞路隅，猰貐豺狼日纵横。
皇天无眼见不及，细民愁困何时终？
安得圣人调玉烛，再似隆庆万历中。
天下蚩蚩安衽席，万国来朝大明宫。
萍间稚荷效王司马体
谢翱（宋代）

初萍半含絮，顷刻开数亩。荷生浮其间，风雨足解后。

百年游子心，欲作千岁久。昔为浮萍根，今为稚荷藕。

荷高刺已生，鱼游触其首。离离荷下萍，吹向白鱼口。
关心
毛珝（宋代）

关心岁月似惊波，少日无成奈老何。别久帝京知事少，住长客舍识人多。

典衣酤酒杯难满，借壁题诗字易磨。早信出门无遇合，故山只合守樵柯。
减字木兰花·送别
苏轼（宋代）

天台旧路。应恨刘郎来又去。别酒频倾。忍听阳关第四声。
刘郎未老。怀恋仙乡重得到。只恐因循。不见如今劝酒人。
颂古十八首
释宝印（宋代）

应口曹源一滴时，谁知依样画猫儿。
袖中三尺龙泉剑，落尽髑髅人不知。
游洞门题陈氏丹台诗
张九龄（唐代）

鸡头西畔洞门开，陈氏丹升劫仞台。魅鬼昔年诚誓否？至今犹说鬼肩栽。
赠绍易殿下二首 其一
卢楠（明代）

凤凰巢玉树，翡翠集炎洲。自非钟灵匹，孰能从兹游。

副君懋明德，端凝无前俦。动摇瑶华章，光映西龙楼。

登高赋蘅薄，爱士开瀛洲。桃李散芬芳，圭璋咨皇猷。

佳遇良在兹，清风安可侔。翩翩魏公子，千载诚足羞。
幽思
张碧（唐代）

金炉烟霭微，银釭残影灭。出户独裴回，落花满明月。
和钱端明游南屏山
蔡襄（宋代）

新秋初变一天清，急雨仍添万木声。
山势不根空外起，湖光无木概来平。
锦衣应有徘徊恋，金地聊开燕乐情。
衰暮典城何所用，愿公云路羽翰生。
句 其十八
洪刍（宋代）

深秋转觉山形瘦，新雨能添水面肥。
崱崱屴屴当猛虎行
姚燮（清代）

猛虎虽猛，不食瞽儿。手提长鞭，来逐野麋。杀人以舌，消膏竭血。

尔有子孙，生气断绝。朝塞南户，暮筑北墙。出为虎食，不如匮粮。

崱崱屴屴，平路生棘。长桥未修，大水来逼。上山不得为猱，夺木而处，不得为枭。

冒风垂脰，其声嗥嗥。诱我甘言，我亦知之。破体生痛，曾不见医。

子有戈弩，亦何敢抗汝？堂堂大丈夫，不值拜牛竖。

尔虎有伥，我灶能炀。莫言地窖深，上有昭昭赤阳。

有酒使尔醉，有肉使尔饱。但愿不下霜，遍地活枯草。

有屋使尔栖，有马使尔骑。但愿西风和，安稳千鸿飞。

有官不满尔爵，有钱不充尔橐。猛虎食量无兼人，猛虎猛犹弱。
饮酒二十首同苏翰林先生次韵追和陶渊明二
晁补之（宋代）

沉饮非荒宴，凛然忽颓山。
或人欲问事，已醉不能言。
古来亦如此，名字垂千年。
但问酒中适，岂计饮者传。
暮春戏赠吴端公
曹唐（唐代）

年少英雄好丈夫，大家望拜执金吾。闲眠晓日听鶗鴂，

笑倚春风仗辘轳。深院吹笙闻汉婢，静街调马任奚奴。

牡丹花下帘钩外，独凭红肌捋虎须。
四绝堂
赵抃（宋代）

千灯传静刹，四绝号虚堂。已是金银界，仍为翰墨场。
句
邵伯温（宋代）

霜后秋香千树橘，雨余春色一川花。
步入衡山
范成大（宋代）

应有人家住隔溪，绿阴亭午但闻鸡。松根当路龙筋瘦，竹笋漫山凤尾齐。

墨染深云犹似瘴，丝来小雨不成泥。更无骑吹喧相逐，散诞閒身信马蹄。
别赵子（赵子名德，潮州人）
韩愈（唐代）

我迁于揭阳，君先揭阳居。揭阳去京华，其里万有馀。

不谓小郭去，有子可与娱。心平而行高，两通诗与书。

婆娑海水南，簸弄明月珠。及我迁宜春，意欲携以俱。

摆头笑且言，我岂不足欤。又奚为于北，往来以纷如。

海去诸山去，幽子颇不无。相期风涛观，已久不可渝。

又尝疑龙虾，果谁雄牙须。蚌蠃鱼鳖虫，瞿瞿以狙狙。

识一已忘十，大同细自殊。欲一穷究之，时岁屡谢除。

今子南且北，岂非亦有图。人心未尝同，不可一理区。

宜各从所务，未用相贤愚。
登石鼓追思武夷余干二老呈威仲
赵汝腾（宋代）

云间把酒更持螯，九日登临意气豪。
自有此山题墨富，独推二老擅名高。
禅关曾访移泉脉，亭扁重书镇海涛。
老我空游愧能赋，得君藻笔仆名骚。
过贾阆仙墓
弘曣（清代）

荒冢斜阳历古今，池边树噪夜栖禽。年前亲咏僧敲月，身后徒栖佛铸金。

东野不来谁酹酒，昌黎长逝罕知音。石楼旧咏流传久，叹息无人解细吟。
观陂水
杨万里（宋代）

波缓沤迟似让行，忽然赴岳怒还生。
东归到底谁先後？何用争流作许声。
小港书事三首 其三
吕南公（宋代）

梦想惊冠盖，糟糠继祖孙。多财新得友，善讼旧成婚。

策士吞并说，门风楚挞痕。饮酣尤壮浪，潜听亦消魂。
训子
许衡（元代）

干戈恣烂熳，无人救时屯。中原竟失鹿，沧海变飞尘。

我自揣何竟，竟存乱后身。遗芳藉远祖，阴理出先人。

俯仰意油然，此乐难拟伦。家无儋石储，心有天地春。

况对汝二子，岂复知吾贫。大儿愿如古人淳，小儿愿如古人真。

平生乃亲多苦辛，愿汝苦辛过乃亲。身居畎亩思致君，身在朝廷思济民。

但期磊落忠信存，莫图苟且功名新。斯言殆可书诸绅。
夏日过西园访员峤侄留饮竹下
安兴孝（清代）

双扉昼掩薜萝深，一榻清风太古心。虎耳草齐云覆径，龙孙箨落玉成林。

不辞斗酒逢知己，闲听幽禽送好音。醉里呼童茶熟候，懒依苔石倦登临。
山中秋日
章志宗（明代）

山中秋日冷萧萧，一谷寒云伴寂寥。黄菊傲霜花半老，绿荷翻寂叶将彫。

烟霞遁迹规模小，铅汞还丹岁月遥。试向西皇问消息，青天端不负穷樵。
寒食日作二首
张耒（宋代）

朝寒却觉春衣薄，禅诵还将酒盏疏。
落尽江城千树雪，门前杨柳已藏乌。
点绛唇 其二
周必大（宋代）

醉上兰舟，羡他沙暖鸳鸯睡。月波金碎。愁海深无底。

太守新词，波释无穷意。高歌起。浮云闲事。浑付烟中翠。
送张唐民
梅尧臣（宋代）

楚甸有行客，西风一孤舟。
远随淮月上，若与星槎浮。
野岸袭幽芳，气清露已秋。
得意美鱼蟹，白酒问沙头。
梅花喜神谱·欲开八枝
宋伯仁（宋代）

祭器古不轻，斯焉盛黍稷。
内方而外圆，无乃器之特。
欧阳文忠公挽辞二首
苏颂（宋代）

早向春闱遇品题，继从留幕被恩知。
何期瀔水缄书日，正是椒陵梦奠时。
感旧绪言犹在耳，怆怀双泪谩交颐。
谁将姓字题延道，共立门生故吏碑。
园蔬六首
袁燮（宋代）

朱门终日饫甘肥，绮绣盘筵鱠缕飞。
宁识山林枯槁士，清风千古首阳薇。
瑞鹤仙·辘轳春又转
吴文英（宋代）

辘轳春又转。记旋草新词，江头凭雁。
乘槎上银汉蹼车尘才踏，凭华红软。
何时赐见？漏声移、深宫夜半。
问莼鲈、今几西风，未觉岁华迟晚。
一片。丹心白发，露滴研朱，雅陪清宴。
班回柳院。蒲团底，小禅观。
望罘罳[1]明月，初圆此夕，
应共婵娟茂苑。
愿年年、玉兔长生，耸秋井干。
临江仙·探梅
辛弃疾（宋代）

老去惜花心已懒，爱梅犹绕江村。一枝先破玉溪春。更无花态度，全有雪精神。
剩向空山餐秀色，为渠著句清新。竹根流水带溪云。醉中浑不记，归路月黄昏。
飞云楼
王迈（宋代）

亭前一望水东流，更有雄楼在上头。
燕子飞来春漠漠，鸱夷仙去水悠悠。
神交故国三千里，目断中原四百州。
日暮片云楼古树，昔人留与后人愁。
答汤义仍
卢龙云（明代）

薄宦宁愁寄远荒，岭云偏喜近吾乡。论文后会应怀李，载酒何人复姓杨。

雪里共听骊唱别，春来苦忆雁书长。君才照乘元堪美，按剑还谁骇夜光。
晚归舟中作
陆游（宋代）

路入芙蕖浦，家依䆉稏村。急滩双鹭立，平野万鸦翻。

市散人争渡，僧归寺掩门。凄凉诵新句，招得欲残魂。
良乡
李因笃（清代）

王畿千里余，赤县首三辅。佳气来阊阖，去天如韦杜。

古时封内地，多以蕃同谱。凡温及应韩，历历皆可数。

朔风日暮急，惨淡过戎伍。二南有遗泽，流恨兼今古。

附海无细波，附岳无卑岵。所以封泰山，尝先禅梁父。

约略计斯城，初不下万户。胡为兵戈中，筑堞失完土。

还闻东土人，据地列田圃。自云托国家，一一皆肺腑。

大兄侍中郎，中兄司卤簿。季子未拜恩，鲜衣缠华组。

安坐召县官，促装揖州府。还家自生光，道上人如堵。

兼金旧络马，百宝新装弩。貂首大秦珠，可充千万估。

牛羊盈其门，珠玉盈其庑。堂上斗酒会，健儿鸣钟鼓。

大妇工锦瑟，中妇歌《金缕》。小妇贵家子，徐徐调鹦鹉。

吾欲终此曲，此曲闻者苦。长安连狭邪，日月通前浦。
走笔别程伯建
郜焕元（清代）

前年别，城之隈，今年别，江之浒。黄鹄高骞野惊翔，苍龙昼立瘦黄舞。

沙洲烟草绿茫茫，棕笠泥鞋九日雨。欧长卿，李云田，偕子同来送别船。

别船日暮芙蓉老，满酹清酤问秋昊。相逢意气感须眉，二子不言子更悲。

昨日上书不见收，低头幕府终何为。闻君杖策向长安，水落桑乾木叶寒。

黄金谁荐中涓马，易水空怜壮士冠。君不见郎官湖上李白游，至今魂魄尚堪留。

又不见蓬荆深没楚王台，阴雨啾啾鬼夜哀。登祝融，望吴越。

我欲扶筇鼓柁，上八万之天台，探千年之禹穴。安能俯仰随世网，牺牛文身入庙遭羁绁。
园蔬荐村酒戏作
陆游（宋代）

身入今年老，囊从早岁空。
元无击鲜事，常作啜醨翁。
菹有秋菰白，羹惟野苋红。
何人万钱筋，一笑对西风。
画松
元稹（唐代）

张璪画古松，往往得神骨。翠帚扫春风，枯龙戛寒月。

流传画师辈，奇态尽埋没。纤枝无萧洒，顽干空突兀。

乃悟埃尘心，难状烟霄质。我去淅阳山，深山看真物。
冉冉云 弄花雨
韩淲（宋代）

倚遍阑干弄花雨。卷珠帘、草迷芳树。山崦里、几许云烟来去。画芳就、人家院宇。

社寒梁燕呢喃舞。小桃红、海棠初吐。谁信道、午醉醒时情绪。闲整春衫自语。
午日三首
梅尧臣（宋代）

有酒不病饮，况无菖蒲根。
空怀楚风俗，角黍吊沉魂。
生查子
高观国（宋代）

芙蓉羞粉香，倚竹窥烟霁。眼带楚波寒，骨艳春风醉。

谁传侧帽情，想解遗鞭意。红叶可怜秋，不寄相思字。
送致政许朝请
释元肇（宋代）

相遇在东州，相分十五秋。挂冠当健日，见子早封侯。

城外钟寒寺，山阴雪夜舟。还经钓台过，不愧客星游。
明堂庆成五首
任希夷（宋代）

国重明禋预戒期，九筵宏敞肃宗祈。
阶前万旅皆花帽，庭下千官尽绛衣。
三日斋心严殿宿，一声清跸响帘帏。
圣躬靡恃皇天眷，夙夜寅恭但畏威。
道士洑
张祈倬（清代）

淼淼长江水，磷磷道士矶。江豚吹浪出，石燕掠空飞。

树倚悬岩立，帆随远岸微。放翁诗最好，吟罢想依稀。
赠崇安吴医德安
刘克庄（宋代）

家住武夷精舍边，若非悟道必逢仙。
不为宰相浑闲事，只作名医也自贤。
羞与市争伯林价，尽教人负宋清钱。
幔亭泉石应如故，安得相从刺钓船。
江天暮景有叹二首
杨万里（宋代）

只争一水是江淮，日暮风高云不开。
白鹭倦飞波政阔，都从淮上过江来。
客居多暇步过田家
释文珦（宋代）

客寄无生事，乘閒到水东。风和禽语乐，日暖土膏融。

田父称家有，行人自屡空。殷勤留我饭，怜我不为农。
送王考功
魏了翁（宋代）

分部设将漕，黈旒寄聪明。直须撼山岳，亡但采畸赢。

而况江以东，襟淮翼吴荆。民力九十空，所恃人为城。

南宫辍望郎，方输饷连营。荧煌鹊锦袍，明日趋遐征。

阳春脚未到，淑气先流莺。向来嵇中散，仅试薶九京。

阿兄亦未究，有书今在楹。驱车踏前轨，若木以为程。

千里隔香案，洗目观澄清。
冬雨病滞城中送猷弟还家
欧大任（明代）

脊令风急正分飞，极目西津浦树微。旅病欲归归未得，孤城零雨自沾衣。
宫词 其五十二
周彦质（宋代）

郊庠已见咏台莱，近密仍多著撰才。汉武得人何足道，内朝今亦盛邹枚。
无名木
王十朋（宋代）

一木苍然老更奇，肯将名与世人知。我来不具知名眼，深愧平生不学诗。
奉和思黯自题南庄见示兼呈梦得
白居易（唐代）

谢家别墅最新奇，山展屏风花夹篱。晓月渐沉桥脚底，

晨光初照屋梁时。台头有酒莺呼客，水面无尘风洗池。

除却吟诗两闲客，此中情状更谁知。
钱塘怀古
徐震（明代）

黄沙漠漠起边烽，万里山河落照中。
奸佞遽成南渡计，英雄空誓北征功。
冬青树老无遗种，瑞石山荒有废宫。
此日经行吊陈迹，野花和露泣残红。
诗呈同院诸公 其一
曹辅（宋代）

十岁湖湘客，淹留何所依。清名汉阁在，他夜楚帆归。

落日三秋晚，浮生一笑稀。每烦贻秀句，真似暗投玑。
沁园春（吴兴怀古）
陈人杰（宋代）

落日都门，买得扁舟，乘兴而东。正苕川半夜，月寒似水，苹洲一路，秋老多风。携妓溪山，寻春岁月，往事黄粱昨梦中。高楼上，问何人怀古，湖海元龙。

诸君解后相逢。更休问奚奴金错空。向琐窗看镜，鬓无霜白，玉舠挥酒，脸有潮红。莼美鲈肥，橙香蟹壮，风味不如归兴浓。明朝去，有西门一水，直与天通。
和李泰叔
沈辽（宋代）

一身已与世相违，宁假虚名竹帛垂。老去读书聊自遣，病多饮药倚支持。

长因斜日增离恨，却有秋风慰所思。屡辱高吟不即报，使来多值欲眠时。
木犀
许月卿（宋代）

桂犀明辨不雷同，长忆先师品藻公。
风到如开香积国，月明疑藻广寒宫。
含香结佩风宜月，累印怀香月称风。
酒里典弄幸犹藻，先师酝藉孔林丛。
题明皇幸蜀图 其二
刘基（明代）

裂帛声中发祸机，白华歌断草菲菲。可怜蜀道三军恨，不记他年武惠妃。
次学士卢疏斋题赠句容唐别驾
萨都剌（元代）

疏斋落落谪仙才，句曲名山数往来。日读茶经医酒病，春从邻舍觅花栽。

昔年奏对含鸡舌，今日登临独凤台。赖有閒居唐别驾，寻诗猿鹤莫惊猜。
怀陈司马孔震 其三
佘翔（明代）

大横山色望中青，飘泊偏怜水上萍。欲问杜陵投辖兴，老来嗜酒一猩猩。
和曹宪金华山韵上李雁湖
吴泳（宋代）

椅梧未成琴，修干埋积雪。
{左山下解}竹断成律，其窍春自发。
所遇时使然，谁与指标月。
仙翁急抽关，乞我云母屑。
应化非真分第三十二
释印肃（宋代）

无相中为人，天鼓发音声。
汝等诸天人，昔为地狱身。
芍药
施枢（宋代）

天女霜刀剪亦难，露红烟紫碧阑干。
步摇衣袂飘霞佩，钿合钗阑间宝冠。
枝上任他无力笑，灯前还作有情看。
采根若可苏民病，始信无经载牡丹。
偈颂十八首
释如净（宋代）

者个是百尺竿头，进一步则有象，
退一步则无踪。进退全机变，
从衡振祖风。都在南山掌握中。
偈颂十五首 其十三
释宝印（宋代）

胡张三，黑李四。不会禅，不识字。蓦然相见闹篮头，话尽平生各归去。

十日雨，五日风，讴歌鼓舞乐无穷。
酬卢行之
许景衡（宋代）

绿分冰片碎，金拂柳丝长。腊雪犹含冻，春风何太忙。

会看莺出谷，不羡雁随阳。谁忆江梅发，风流八米郎。
秋夜雨中集企晋园中即席感怀亡友亦瑜
张冈（清代）

秋暝松窗镫火虚，故人清宴子云庐。啼残林鸟空山静，落尽汀兰暮雨疏。

对酒尚吟《思旧赋》，论怀休拟《绝交书》。相逢尽是江潭侣，重向秋风问索居。
见竹溪罗权府
杨公远（宋代）

琅玕万个碧云深，长覆晴川数亩阴。
渭水侯封元有节，葛陂龙化本无心。
波光静处涵清影，滩濑鸣时和好音。
除却寒相映色外，此君那许俗尘侵。
绍熙辛亥岁迁居星洲述怀
朱权（宋代）

别墅今为宅，芳洲古号星。
一溪萦似带，群岫列如屏。
缭绕蟠龙势，回旋翥凤形。
紫峰钟美瑞，秀丽炳神灵。
峻岭通山去，寒潭对刹渟。
高严双杰出，斜谷独深扃。
鸥路遵幽渚，牛羊散远汀。
春花纷外野，秋月可中庭。
筑室歌鸿雁，谋邻咏鹡鴒。
来居犹未久，补弊不遑宁。
爱竹留新笋，看松养茯苓。
采山收美茹，钓水得鲜鲭。
檠短亲诸子，窗明勘六经。
桂香思譬水，槐影记枫庭。
事业姑藏器，功名会发铏。
岂无牙父志，当遇子期听。
鵰鹗须逢运，骅骝岂峦坰。
祗今时合待，拄笏谩名亭。
桂
戴复古（宋代）

金谷园林知几家，竞栽桃李作春华。
无人得似天工巧，明月中间种桂花。
次韵高子勉十首
黄庭坚（宋代）

沙上步微暖，思君剩欲招。
蒌蒿穿雪动，杨柳索春饶。
枉驾时逢出，新诗若见撩。
樽前远湖树，来饮莫辞遥。
纳凉至夜深
张镃（宋代）

积潦斜阳忽射阶，夜深穿树雨还来。
披襟径放清凉入，倚扇微教懒困催。
出草乱萤时自照，叫空孤鸟暗飞回。
贪吟四鼓犹妨寝，除此人间念总灰。
永夜静坐颇得幽閒之趣因成二首 其二
缪公恩（清代）

高空雪始收，古木风初定。冷月上疏窗，一片寒光凝。

天机自奕奕，道心常醒醒。静坐数疏钟，谁与同清兴。
老子二章
老子（先秦）

天下皆知美之为美，斯恶已；皆知善之为善，斯不善已。故有无相生，难易相成，长短相形，高下相倾，音声相和，前后相随，恒也。是以圣人处无为之事，行不言之教。万物作焉而不为始，生而不有，为而不恃，功成而弗居。夫惟弗居，是以不去。(不为始，原本作“不辞”，据敦煌本改)

天之道，其犹张弓乎？高者抑之，下者举之，有余者损之，不足者与之。天之道，损有余而补不足；人之道则不然，损不足以奉有余。孰能有余以奉天下，唯有道者。是以圣人为而不恃，功成而不处，其不欲见贤。
沪上有赠 其二
唐景崧（清代）

襟怀浊气鬓边香，伧父妖姬醉一场。到此已无乾净土，楼头惟有彗星光。
未至安乐坊，隔林望见霜铿岭两峰特奇
杨万里（宋代）

天知老子厌凡山，别放潜环伏宝看。
一行横林遮岭脚，两峰如笋出云端。
举头瞥见还惊遯，到骨清奇特地寒。
彼此相遭有缘法，悔将嗔喜触漓岏。
赠蜀中喻胜力居士
释今沼（明代）

颊边耸带蜀中山，鬓脚言从乱后斑。未到汉原悲旧国，才离海后似生还。

一篙绿水寻僧远，半榻疏钟到梦閒。莫厌虚房强留住，半生曾几住人间。
寄怀子进昆仲三首 其一
赵蕃（宋代）

晚雨催寒著破裘，官梅应是动扬州。相思不见苏门隐，好在当年玉局游。

拟向会稽探禹穴，却从吴会下扁舟。不须幸甚门亡恙，翻到旧诗容我不。
月夜看桂
严中和（宋代）

玉杵声中舞素娥，西风叶叶自婆娑。
一天清气无人管，惟有山楼树影多。
浪淘沙令
程垓（宋代）

山尽两溪头。水合天浮。行人莫赋大江愁。且是芙蓉城下水，还赋归舟。

渔雁两悠悠。烟断云收。谁教此水却西流。载我相思千点泪，还与青楼。
四皓行
戴梓（清代）

商山有四皓，采芝绝世情。汉主不能致，仰之如景星。

建储意犹豫，忽尔侍殿廷。异哉四老翁，能令帝者惊。

一见意遂决，羽翼叹已成。吾闻青云士，立节终不更。

屈身辅嗣子，其志将何营。就中不细察，真伪难分明。

吕雉计既得，赵王难其生。
胡西轩道院竹石
袁易（元代）

灵石起微云，高篁啸飞雨。解襟散幽寂，清心见琳宇。

道人方燕坐，碧鲜照巾屦。客来但对面，庄视不得语。

如观温伯雪，目击破千虑。清风何方来，泠然入窗户。

群籁起虚谷，众妙会灵府。飘飖紫凤鸣，萧瑟骊虬舞。

伊予堕尘网，憧憧困驰骛。神栖方外久，梦绕云卧屡。

永愿继壶公，终当效巢父。
可笑口号
文同（宋代）

可笑庭前小儿女，栽盆贮水种浮萍。
不知何处闻人说，一夜一根生七茎。
清泉馆
李新（宋代）

晓踏高坡日始悬，清泉未见口生烟。
飞凫欲到二千里，挟策徒劳三十年。
绣带长川初背眼，云根双剑远磨天。
骕骦齿健嘶风去，更敢披头重著鞭。
雪晴閒渡西溪
王铚（宋代）

雪后孤村一段烟，晴光远射玉山川。
酒旗隔岸招閒客，独上西溪渡口船。
春山晴霭图
张雨（元代）

危亭面悬瀑，深坞著茅堂。群木相掩薄，风披如有香。

避世真乐土，欲往川无梁。隐沦倘见招，岁莫从徜徉。
史君宠和复依韵上呈
徐鹿卿（宋代）

禾生陇亩自东西，父老怡然市井嬉。列郡几人知此意，五风十雨尽如时。

买牛已解田间剑，分虎难淹岭下麾。一任吏人来报事，不妨游戏作春诗。
小圃即事四首 其一 杏花著风
释居简（宋代）

粉红蓓蕾弗禁吹，尽拾鲜英缀旧枝。欲赋惜春麾巽二，形容不到未开时。
偈颂四首
释师远（宋代）

尧风舜日两依依，一片虚凝截万机。
何必胡僧亲付嘱，如人饮水自家知。
寒山暮景
蒲寿宬（宋代）

青山寒似削，黄叶扫仍飞。
落日行人急，痴风过翼稀。
老鸡寻旧杙，野犬吠缁衣。
独倚枯藤立，柴门候牧归。
景福顺老夜坐道古人搐鼻语
苏辙（宋代）

中年闻道觉前非，邂逅仍逢老顺师。
搐鼻径参真面目，掉头不受别钳锤。
枯藤破衲公何事，白酒青盐我是谁。
惭愧东轩残月上，一杯甘露滑如饴。
婺州山中
张表臣（宋代）

作畎捉檐卸，呼田欸乃侬。
山塘莫车水，梅雨正分龙。
次韵沪帅范郎中再和所送李季允韵见寄
魏了翁（宋代）

新阳拆地唤春归，生意绵绵重此时。
青女卷寒還朔易，朱轮驾暖出咸池。
恩流未渗鱼犹涸，禁纲虽疏雉或离。
抚事伤时无限意，冯梅折寄故人知。
长相思
王之道（宋代）

花一枝。酒一卮。举酒对花君莫辞。人生多别离。

行相随。坐相随。更有何人得似伊。春融胡蝶飞。
还丹复命篇 其十
薛道光（宋代）

阴鼎阳炉至道根，五行和合土为尊。时人若要长生药，祇向华池觅魄魂。
月下怀裴如晦宋中道
梅尧臣（宋代）

九陌无人行，寒月净如水。
洗然天宇空，玉井东南起。
我马卧我庭，帖帖垂颈耳。
霜花满黑鬣，穴欲致千里。
我仆寝我厩，相背肖两巳。
夜深忽惊魇，呼若中流矢。
是时兴我怀，顾影行月底。
唯影与月光，举止无猜毁。
吾交有裴宋，心意月影比。
寻常同语默，肯问世俗子。
过招贤渡档四首
杨万里（宋代）

岸上行人莫叹劳，长年三老政呼号。
也知滩恶船难上，仰蹈桅竿卧著篙。
偈
释行德（宋代）

新冬新宝寿，言是旧时言。
若会西来意，波斯上舶船。
芦泉
刘敞（宋代）

吾山会雨泽，汗漫千里秋。不如芦泉水，来入城中流。

经营万馀家，澄澈去无际。我乐与众同，泉能起人意。

泉旁宜嘉林，时多桐与梓。泉间宜美鱼，时有鲂与鲤。

谁能捐万事，来我泉上居。我欲解章绶，从之泉上渔。
吊郑成功
郑以庠（清代）

乾坤板荡有馀悲，两岛孤军抗八旗。今日思明洲畔过，斜阳衰草访残碑。
与建州介濑溪翁道人
释慧空（宋代）

翁翁介濑溪头住，我亦曾从溪上过。一钵饭香留不住，信根道上两无差。

菩提种子男兼女，清净家风菜与茶。大佛所传无别法，只今犹有老僧伽。
送曹时卿赴湖广乡试
张诩（明代）

时卿过我西湖坐，全楚英材见此生。五色文章为世重，百年吾道待时行。

贤流素志非温饱，文士填胸有甲兵。蚤晚飞黄腾踏去，好将三策助升平。
怀扬通州
文天祥（宋代）

江波无柰暮云阴，一片朝宗只此心。
今日海头觅船去，始知百炼是精金。
四牛图颂
释元净（宋代）

改换毛衣了，从兹不自由。
只知今日事，忘却旧时牛。
步步虽同辙，昂昂不转头。
四山成隔阔，相逐没时休。
上巳日作时落第客京师
冯惟敏（明代）

三月三日东风恶，满城桃李都摇落。
乍随飘扬入重云，还自低回委深壑。
长安道上东复西，曲江池边路转迷。
飞空不解作红雨，著土岂得为香泥。
风声如雷尘如墨，行道之人长太息。
春光犹有三之一，千树万树无颜色。
花开花落会有时，抵死不分狂风吹。
但愿周流御沟水，宁辞远别上林枝。
溟濛澒洞满天地，仓皇未识东君意。
不遣红英点翠苔，玉阶那得留余媚。
君不见昨日花开枝叶青，折来插之双玉瓶。
画堂不省红尘到，袅袅花气芬中庭。
又不见楼头小妇深闭门，晨起竟日寂无言。
卷帘欲放飞花入，扑面惊沙总断魂。
送龙词
邵普（宋代）

四山回环兮古龙湫，山木阴翳兮枝相樛。
轰雷制电兮耀灵虬，膏泽滂霈兮岁有秋。
句
章縡（宋代）

船尾淮山青未了，马头隋柳绿相迎。
登归宗岩
游酢（宋代）

奇冠南闽此最奇，归宗千古是谁归。
至今来访谁先生，知是曹刘先我知。
绍兴十四年奉上徽宗册宝三首 其二 册宝升殿用《显安》。
郊庙朝会歌辞（宋代）

金字煌煌，瑶光灿灿。群工奉之，登此宝殿。对越祖宗，式遵成宪。

威灵在天，来止来燕。
僖宗在蜀谏官孟昭图上疏言田令孜屏书不奏沈
宋祁（宋代）

密疏即储胥，指言刀锯馀。
难排赵高鹿，竟葬楚江鱼。
愤魄栖长濑，冤氛犯太虚。
无人抉君目，他日见诛除。
至曾田市贻管巡检
谢谔（宋代）

将军齐相夷吾后，不用干戈盗自清。
回首江南望江北，故乡天际暮云平。
黄待制病中以诗寄之
释宝昙（宋代）

故山馀地亦嶙峋，中有掖垣梧十寻。
自是万金医国少，人皆三事望公深。
茂陵多病书成帙，季子来归雪满簪。
试与共观天下士，弥缝一世果何心。
变竹枝词九首 其七
贺铸（宋代）

胜概今犹昨，层楼栖燕雀。但闻歌竹枝，不见乘黄鹤。
旅怀（二首。时使日本）
郑梦周（元代）

水国春光动，天涯客未行。
草连千里绿，月共故乡明。
游说黄金尽，思归白发生。
男儿四方志，不独为功名。
图志歌
黎崱（元代）

安南版图数千里，少是居民多山水。东邻合浦北宜邕，南抵占城西大理。

古来五岭号蛮夷，肇自陶唐有交阯。其在成周为越裳，重译曾来供白雉。

秦名象郡汉交州，九真日南接其地。汉初赵陀总雄据，乃命为王免诛徙。

继因高后禁关市，陀复怙强随僭伪。即称帝与中国仵，戕害边民严武备。

汉家自是起兵戈，每战无功罢力士。汉文修德不事武，释罪不诛封赵氏。

陀因感德称藩臣，遂使婴齐来入侍。方物珍奇岁贡输，传袭子孙给五世。

吕嘉谋叛暗兴兵，故杀其王并汉使。武皇一怒奋天戈，千里精兵扫凶秽。

路侯博德勇有谋，破越如同破竹势。分为九郡置官守，南越从兹国乃废。

中华闻化遍九州，渐教远人通礼义。光武初除新室难，未遑选擢南方使。

糜洽二女逞奸雄，娣名徵侧妹徵贰。招呼要党据南交，威服百蛮无与比。

侵边寇灭六十城，一立为王一为帅。堂堂汉将马伏波，苦战三年常切齿。

分军驱逐到玺溪，贼酋授首悉平治。广开汉界极天南，铜柱高标传汉史。

命官遣将镇其民，德政清新多惠施。至于士燮善抚绥，贵重一方人所念。

国政纷纷吴蜀在，争为壁垒陈交界。境入汉制宋齐梁，兴诛相承如一轨。

悠悠阅世迨隋唐，始号安南今乃是。张舟始作都护时，修筑罗城制军器。

高骈威信行在彼，此邦人人多慢易。咸通末岁中国乱，转运遐方肆骄恣。

吴权曲颢矫与杨，篡辱相争民力匮。宋初王氏始封王，丁绝转封黎与李。

李传九世一百年，嗣有陈王来袭位。泰平日久重儒风，礼乐衣冠略初似。

皇元一统自古无，德服万邦恩泽被。陈王纳款三十年，后嗣不道违上旨。

甲申假道征占城，令助军器供饷馈。居然逆命相抗衡，拒捍王师心怀异。

陈王子侄二三人，慕义来归沐恩赐。兴师伐罪出有名，千里鹰扬耀旗帜。

进兵数道会于交，势若雷云驰万骑。其王逃海匿山林，旁及无辜遭罪戾。

师还伏罪进表章，犀象玺珠常踵至。圣心荡荡念斯民，罢战休兵合天意。

南陲从此悉安然，亿万生灵蒙其庇。远人怀德自心归，天下为家当盛际。

小臣居沔拜皇恩，窃禄素餐心自愧。乘间缀缉旧所闻，写作《安南风土志》。
为林中州书棠梨白头
王恭（明代）

有鸟有鸟头雪白、羽离披，一雄啾啾挟两雌。高飞畏弹射，栖宿啾分离。

山果熟时无苦饥，哂彼炎州翠，杀身徒尔为。何如此鸟之智如愚痴，老向林泉谁得窥。

棠梨结子竹花谢，春去秋来同一枝。
偈颂一百五十首
释心月（宋代）

散夏余五日，那事稳也未。
争似长汀子，低头打觉睡。
不管你金乌东升，玉兔西坠。
生死到来，甚处回避。
低声低声，墙壁有耳。
赠吴山人
释德洪（宋代）

已得希夷旨趣深，平生踪迹任浮沉。壶中景待和烟卧，海上山须带鹤寻。

月里一枝慵举手，人间万事肯关心。出尘风骨凭谁识，且枕焦桐混世吟。
立春都堂受誓祭九宫坛 其一
方岳（宋代）

欠伸残梦雪髼松，只等三茅午夜钟。传钥省门星斗湿，不知春已转苍龙。
飞来双白鹤
谢翱（宋代）

飞来缥缈立在门，噣衔竹花臆欲言。雄雌来去眼如雾，客已彷佛知其人。

笙箫忽远不知处，知在云窗与绿户。
慰秦国英哭子
邵宝（明代）

哭子情无极，慰君伤我心。幽魂青嶂远，老泪碧潭深。

麟趾空占梦，椿庭正惜阴。荒亭重延伫，天道竟难寻。
寄题龙泉项圣舆卢书院
杨万里（宋代）

三顾先生得麟笔，付嘱遗经谁第一。
独将麟髓饭澹翁，项家阿英亦其乙。
澹翁孤忠贯两仪，阿英卓行彻九扉。
旌门一日插天半，却把此笔傅阿宜。
阿宜阿囝续弓冶，卢溪书院声无价。
不论当家与外人，不日天池看浑化。
咏史
张玉娘（宋代）

爱赏佳人白雪辞，云绫一束费春机。翻然席上呈诗句，羞杀歌喉与舞衣。
和钱员外青龙寺上方望旧山
白居易（唐代）

旧峰松雪旧溪云，怅望今朝遥属君。

共道使臣非俗吏，南山莫动北山文。
隔墙花
李中（五代）

颜色尤难近，馨香不易通。朱门金锁隔，空使怨春风。
颂古
释道颜（宋代）

稽首两足尊，瞻仰不暂舍。
眉间白毫光，照耀大千界。
雄县舟中
曹秀先（清代）

绕城一水自弯环，野色云容各自閒。便当乘槎溯天汉，眼中少个是名山。
秋日闲居
姚汝循（明代）

曲巷人踪少，闲门秋草深。
露香催酒兴，月皎逗琴心。
园果纷堪摘，池莲冷欲沈。
重阳佳节近，风日快登临。
次韵严叔贤见寄
罗公升（宋代）

威凤翔九天，栖息惟十洲。
胡为落世人，下与鸡鹜游。
吟仙霄汉间，清液瑶琴秋。
余音遇风至，不可言语求。
黄尘隔辰晤，回首生暮愁。
櫜弓定何日，春驭已莫留。
柳营岂云远，邈若青海头。
何当踏月来，羽衣啸黄楼。
题赵鸥波高士图
龚开（宋代）

雪气侵人卧欲僵，苦劳明府到藜床。
主宾问答皆情语，何用閒名入荐章。
及第后读书院咏物十首上礼部李侍郎 帘钩
樊铸（唐代）

成器屈虽深，君门幸许临。卷时怀劲节，舒后抱虚心。

就曲全□保，能刚□匪侵。倚身当尽力，不欲负工金。
送姚郜先辈赴汝州辟
李频（唐代）

行李事寒天，东来聘礼全。州当定鼎处，人去偃戈年。

雷雨依嵩岭，桑麻接楚田。遥知清夜作，不是借戎篇。
今日林中颇得佳笋用前韵 其一
周紫芝（宋代）

闲寻黑靥猫头笋，自把长镵雪色斤。恨我家无渭川竹，姓名不载马迁文。
蝶恋花（赠张守宠姬）
刘过（宋代）

帘幕闻声歌已妙。一曲尊前，真个梅花早。眉黛两山谁为扫。风个京兆江南调。

醉得白须人易老。老去侯鲭，旧也曾年少。后夜短篷霜月晓。梦魂依约云山绕。
去国
毛滂（宋代）

年来去国故迟迟，坂上长鸣老益悲。
不作居山惭捷迳，强须了事学痴儿。
风霜冷百何能笑，藜藿空肠未厌饥。
里巷定无杨得意，朝廷合有郑当时。
清源道中怀李虚谷处州
龚勉（明代）

晚天连远树，宿鸟各投群。清吹绕流水，征帆拂暮云。

归程难预计，独酌易成醺。惟有怀人意，萧然坐夜分。
谑池亳二州宾佐兼寄宣武军掌书记李昼
张鲁封（唐代）

杜叟学仙轻蕙质，韦公事佛畏青娥。

乐营却是闲人管，两地风情日渐多。
田承嗣诳李宝臣伪谶
佚名（唐代）

二帝同功势万全，将田作伴入幽燕。
徐子颜挽章 其七
韩淲（宋代）

覆雨翻云以利名，汉庭无日不公卿。试言行志今谁是，却羡长贫过此生。
读书知要
钟芳（明代）

善学无如善读书，莫耽买椟委明珠。天人条贯归皇极，坟典精华是道腴。

骏失辔衔驰愈放，车攒轮辐运常虚。晚年涵泳多滋味，倚杖林塘乐有馀。
秋夜读书
李瑞徵（清代）

古人竟何之？见此秦时月。落照青简端，冠履若飘忽。

澹对不相闻，秋风天籁发。欹枕研至精，凛冽砭吾骨。

鬼神能害名，漏泄受天伐。蒲柳畏先零，燕石守金阙。

何用此营营，华簪宠短发。
草堂
严锦（清代）

石罅新栽竹数竿，草堂六月已生寒。出帘香篆因风断，挂壁琴丝得雨宽。

偶一课儿亲笔砚，岂真厌客懒衣冠。时人未识疏慵性，误作墙东避世看。
送刘大著赴任益州司理
魏野（宋代）

金口亲除向锦川，一般监郡最荣迁。
从来才已欺鹦鹉，此去冤荣雪杜鹃。
迎接僧携筇竹杖，歌谣民写浣花笺。
移风定不妨吟笑，绝唱宜磨玉垒镌。
香严贫
释祖元（宋代）

无地无锥未是贫，知无尚有守无身。
侬家近日贫来甚，不见当初贫底人。
遣闷
杜甫（唐代）

地阔平沙岸，舟虚小洞房。使尘来驿道，城日避乌樯。

暑雨留蒸湿，江风借夕凉。行云星隐见，叠浪月光芒。

萤鉴缘帷彻，蛛丝罥鬓长。哀筝犹凭几，鸣笛竟沾裳。

倚著如秦赘，过逢类楚狂。气冲看剑匣，颖脱抚锥囊。

妖孽关东臭，兵戈陇右创。时清疑武略，世乱跼文场。

馀力浮于海，端忧问彼苍。百年从万事，故国耿难忘。
久雨中秋晚晴
刘铭传（清代）

不期久雨晚来晴，扫尽烟云见太清。秋色莫如今夜好，月光总是故乡明。

一镫诗酒增怀感，几日萧疏洗甲兵。举目山河无掩蔽，皖南风景客中情。
过吴门登简孚堂有感
吴芾（宋代）

三十年前此宦游，经从偶得驻扁舟。
回头岁月如驹隙，到眼风烟独虎丘。
无复故人论旧事，却因陈迹惹新愁。
此生未必能重到，且为斯堂更少留。
别谢爱山
文天祥（宋代）

君今拂衣去，我独枕书眠。
一片过林雨，数声当户蝉。
情长空有恨，吟苦不成篇。
后会知何日，西风老雁天。
晨起
陆游（宋代）

心安已到无心处，病去浑如未病前。
晨起更知秋色好，一庭风露听鸣蝉。
催科
郭之奇（明代）

额外新加旧未蠲，心头肉尽祇空怜。周黎已见无遗日，汉诏难逢赐半年。

刍牧宁堪平陆后，茧丝翻自晋阳先。方知此际催科术，能向疮痍觉汝贤。
竹溪寺
陈廷瑚（清代）

山庄数里近城南，耸翠层峦古佛庵。路绕沙堤湾六六，烟开竹佛曲三三。

疏钟破晓清声出，老树横空翠色参。涤尽尘氛频习静，法门宗旨证瞿昙。
句
石处雄（宋代）

巨区形胜甲江东，可见全吴泽国雄。
出金陵却寄蒋山元师
郑獬（宋代）

不及林间红鹤群，飞泉却得夜深闻。
风帆又绝秦淮去，回望北山空白云。
隆中半榻图成感述 其六
游朴（明代）

半榻山中閟白云，孤儿何处仰遗芬。蜀西几堕啼鹃泪，冀北空随市骏群。

明志未能光往烈，鞠躬无术愧前闻。尘途扰扰成何事，日把生绡对落曛。
寄友胡舜咨九首 其九
乌斯道（明代）

古人重结交，偃蹇百年间。对面不为欢，远人力追攀。

咄咄何为尔，知心良独难。
省夏书事
寇准（宋代）

窗户经初雨，风清野景饶。
闲庭犹戏蝶，高树已鸣蜩。
世态贫中觉，乡思醉里销。
纵吟还独步，时复过溪桥。
卧龙雪
沈辽（宋代）

错落卧龙雪，近春殊未消。庭前玉札碎，竹里铅华飘。

阳气在幽壤，轻寒生泬漻。城中清酪熟，歌吹上岧峣。
诗一首
王拱辰（宋代）

圣神深意念遐方，前后皆驰谕蜀郎。
从此邮亭为盛事，乘轺相继有三王。
西江月（次韵席上作）
孙居敬（宋代）

翠幄轻寒护夜，寒妆靓暖宜春。酒筹令逐时新。仙佩朋簪清兴。

凤炬呈妍粟粟，水仙照座盈盈。约君策马贺升平。回首尊前风韵。
兵部危太朴郎中家于临川云林山上请方方壶作云林图太朴索诗赋此
成廷圭（元代）

宇宙有此云林山，三十六峰如髻鬟。云林先生读书处，长松芝草非人间。

白云裁衣亦自足，青精制饭何曾悭。朝光空濛起舒眺，人迹迥绝穷跻攀。

青天荡荡海月出，照见先生冰雪颜。惟有方壶契幽眇，貌得彷佛来尘寰。

宫中圣人正问道，布衣召入蓬莱班。玉堂给札纵挥洒，金匮启钥烦修删。

于今听履上霄汉，圣人未放先生还。山中丧乱复何有，飞瀑落涧空潺湲。

青林鸟啼野花发，白昼虎啸松风閒。朝廷宴坐见图画，亦应怀我双佩环。

方壶先生在何处，胡不同来玉京住。鱼龙夜落河汉秋，却泛灵槎共归去。
谒严先生祠 其八
李楩（明代）

归计蹉跎渡浙东，苍苍葭浦溯初衷。中原旗帜真人见，空谷烟霞乐事终。

欲洗流泉成小隐，懒从劫火数英雄。一竿愿向先生乞，斗酒鲈鱼访醉翁。
滕王阁
易士达（宋代）

滕王歌舞旧城楼，一度登临一度愁。
惟有西山南浦景，教人千古说洪州。
溪村晚望
王镃（宋代）

宿鹭分行落照边，村藏深树远吹烟。天然诗句无人识，划记寒沙抄一篇。
近村民舍小饮
陆游（宋代）

秋风吹细雨，萧然濯炎炽。
老夫疾顿平，甘食仍熟寐。
春物财几何，摇落已复至。
昔人喻死生，谓若屈伸臂。
愚公顾不灵，白首没荣利；嗟予幸学道，了此直差易。
三拜散人号，退志获早遂。
弦歌万二千，尽力不能祟。
瘦驴骨可数，渺渺入空翠；霜蟹初把螯，丝蓴小添豉。
平生笑巨君，老啮乾肉糒。
异味幸满前，万事付一醉。
山居杂诗九十首
曹勋（宋代）

老去情怀懒，修然只此翁。
闲窗千里月，修竹一帘风。
事与孤鸿远，心将止水同。
故人如问讯，痴坐正观空。
偕夏靖九过夏元长炼室同次殷雨苍韵
宗智（清代）

秋爽借虚度，寻君聊遣閒。舌端穷易理，身外得玄关。

众木脱霜叶，高窗见远山。宁随天地老，莫谩说人间。
杜鹃
张方平（宋代）

蜀道寒轻水木清，峡中无复杜鹃声。归期正是春风暖，任向空山叫月明。
待令移寓赵氏园亭
韦骧（宋代）

待次乡闾计索然，故人亭馆寓𨈊跧。折腰五斗羞彭泽，破屋数间如玉川。

晓竹冒霜清节苦，夜禽啼月小声圆。萧条真趣非无赖，捽茹箪瓢素所便。
画石二首 其二
白玉蟾（宋代）

直作壶中九华看，碧于簪玉小于拳。好藏莫便令人见，恐有痴情似米颠。
代闺人答轻薄少年
陈䞇（明代）

绿波漾漾芙蓉池，粉墙杨柳窣地垂。自怜玉貌金闺里，误嫁五陵年少儿。

五陵年少多轻薄，结交豪侠轻许诺。扬鞭紫陌竞驱驰，醉酒青楼恣酣乐。

击鞠每来桃李园，或过韦曲借花看。着处遨游不回顾，岂惜春闺花易阑。

燕语莺啼春欲晚，走马章台竟忘返。捲上珠帘颦翠蛾，草色青青望中远。
御街行 芭蕉
王谢（清代）

弄晴作暝愁初展。绿衬窗纱远。一枝一叶尽秋声，敲碎芳心重卷。

凉云微破，碧痕如洗，掩映蘼芜院。

闲消永昼临书篆。未忍将伊剪。无端添个雨和风，不管有人凄婉。

乍醒鹿梦，三更愁坐，赢得吟魂断。
徐侍郎素未相识时携酒命馔兼命诸诗客同访会稽山居
秦系（唐代）

忽道仙翁至，幽人学拜迎。华簪窥瓮牖，珍味代藜羹。

洗砚鱼仍戏，移樽鸟不惊。兰亭攀叙却，会此越中营。
示西林可师二首 其二
朱熹（宋代）

幽居四畔只空林，啼鸟落花春意深。独宿尘龛无梦寐，五更山月照寒衾。
冬夜读书
陆游（宋代）

莫笑灯檠二尺余，老来旧学要耘鉏寒生点滴三更雨，喜动纵横万卷书。
本著儒冠那免此，可因吏牍顿抛渠？善和旧赐今犹在，剩采芸香辟蠹鱼。
玉井峰会一堂五首 其五
尹廷高（元代）

堂西隙地冠诸峰，境界清寒万虑空。一径白云山窈窕，满林空翠日濛。

霜筠雪竹尘埃外，涧草岩花缥缈中。静立顿忘人世事，泠然便欲蹑清风。
又绝句
司马光（宋代）

举首孤轮不似遥，樽前狂气出云霄。
常娥不惜惜丹桂，欲就高枝挂酒瓢。
孝宗明堂前朝献景灵宫八首
真宗（宋代）

嘉玉既设，量币既陈。
彷佛灵游，来顾来宁。
对越伊何，厥惟一纯。
佑我熙事，以迄于成。
寄鹤珊弟
国梁（清代）

总角从君游，头颅各如此。十年中乖异，暂聚差可喜。

浃旬互送迎，积怀不暇理。社燕与秋鸿，途遇空尔尔。

上林君一枝，天涯我万里。意行无近远，我梦亦如是。

时时把君臂，依依见文史。境过一欠伸，中宵披衣起。

人言作郡乐，作郡真不美。列城掩孤聪，万夫丛一指。

人善无足云，人过我先耻。人求我恐后，人取我所鄙。

不解效脂韦，那能利爪嘴。簿书日纠缠，祸害相依倚。

以此念家山，键户合扫轨。况有老兄弟，至乐谁得似。

对状风雨中，鸡鸣殊不已。
牡丹盛开对之感叹寄秘阁侍郎
李昉（宋代）

白公曾咏牡丹芳，一种鲜妍独异常。
眼氏见伊真国色，算头闻者是天香。
朝含宿雨低垂泪，晚背残阳暗断肠。
多病老翁争奈向，寄诗遥问少年郎。
宜春县斋寒食日作
赵蕃（宋代）

故知寒食住为佳，可奈携家更忆家。忧乐相寻定何种，死生如梦本无涯。

节中天色少来旧，诗里风光别去嗟。李径桃蹊事虽退，柳行因雨未抛花。
论文偶记
刘大櫆（清代）

行文之道，神为主，气辅之。曹子桓、苏子由论文，以气为主，是矣。然气随神转，神浑则气灏，神远则气逸，神伟则气高，神变则气奇，神深则气静，故神为气之主。至专以理为主，则未尽其妙。盖人不穷理读书，则出词鄙倍空疏，人无经济，则言虽累牍，不适于用。故义理、书卷、经济者，行文之实，若行文自另是—事。譬如大匠操斤，无土木材料，纵有成风尽垩手段，何处设施？然有土木材料，而不善设施者甚多，终不可为大匠。故文人者，大匠也。神气音节者，匠人之能事也，义理、书卷、经济者，匠人之材料也。

神者，文家之宝。文章最要气盛，然无神以主之，则气无所附，荡乎不知其所归也。神者气之主，气者神之用。神只是气之精处。古人文章可告人者惟法耳，然不得其神而徒守其法，则死法而已。要在自家于读时微会之。李翰云：“文章如千军万马；风恬雨霁，寂无人声。”此语最形容得气好。论气不论势，文法总不备。

文章最要节奏；管之管弦繁奏中，必有希声窃渺处。

神气者，文之最精处也；音节者，文之稍粗处也；字句者，文之最粗处也。然余谓论文而至于字句，则文之能事尽矣。盖音节者，神气之迹也；字句者，音节之矩也。神气不可见，于音节见之；音节无可准，以字句准之。

音节高则神气必高，音节下则神气必下，故音节为神气之迹。一句之中，或多一字，或少一字；一字之中，或用平声，或用仄声；同一平字仄字，或用阴平、阳平、上声、去声、入声，则音节迥异，故字句为音节之矩。积字成句，积句成章，积章成篇，合而读之，音节见矣，歌而咏之，神气出矣。

文贵奇，所谓“珍爱者必非常物”。然有奇在字句者，有奇在意思者，有奇在笔者，有奇在丘壑者，有奇在气者，有奇在神者。字句之奇，不足为奇；气奇则真奇矣；神奇则古来亦不多见。次第虽如此，然字句亦不可不奇、自是文家能事。扬子《太玄》、《法言》，昌黎甚好之，故昌黎文奇。奇气最难识，大约忽起忽落，其来无端，其去无迹。读古人文，于起灭转接之间，觉有不可测识处，便是奇气。奇，正与平相对。气虽盛大，一片行去，不可谓奇。奇者，于一气行走之中，时时提起。太史公《伯夷传》可谓神奇。

文贵简。凡文，笔老则简，意真则简，辞切则简，理当则简，味淡则简，气蕴则简，品贵则简，神远而含藏不尽则简。故简为文章尽境。程子云：“立言贵含蓄意思，勿使无德者眩，知德者厌。”此语最有味。

文贵变。《易》曰：“虎变文炳，豹变文蔚。”又曰：“物相杂，故曰文。”故文者，变之谓也。一集之中篇篇变，一篇之中段段变，一段之之句句变，神变、气变、境变、音节变、字句变，惟昌黎能之。

文法有平有奇，须是兼备，乃尽文人之能事。上古文字初开，实字多，虚字少。典漠训诰，何等简奥，然文法自是未备。至孔于之时，虚字详备，作者神态毕出。《左氏》情韵并美，文采照耀。至先秦战国，更加疏纵。汉人敛之，稍归劲质，惟子长集其大成。唐人宗汉，多峭硬。宋人宗秦，得其疏纵，而失其厚茂，气味亦少薄矣。文必虚字备而后神态出，何可节损？然校蔓软弱，少古人厚重之气，自是后人文渐薄处。史迁句法似赘拙，而实古厚可爱。

理不可以直指也，故即物以明理，情不可以显言也，故即事以寓情。即物以明理，《庄子》之文也；即事以寓情，《史记》之文也。

凡行文多寡短长，抑扬高下，无一定之律，而有一定之妙，可以意会，而不可以言传。学者求神气而得之于音节，求音节而得之于字句，则思过半矣。其要只在读古人文字时，便设以此身代古人说话，一吞一吐，皆由彼而不由我。烂熟后，我之神气即古人之神气，古人之音节都在我喉吻间，合我喉吻者，便是与古人神气音节相似处，久之自然铿锵发金石声。
杂咏一百首·杜兼
刘克庄（宋代）

没有财遗臭，生无善可传。
向来堆白屋，尽是窟郎钱。
沁园春 其七 题李镜月庐游日记次西樵韵
尤侗（清代）

奇绝青莲，几辆芒鞋，直踏匡江。向香炉峰下，呼来慧远，珠帘谷口，吸出康王。

五老婆娑，九云飘渺，三叠流泉喷石冈。还识否？是庐山面目，仔细端相。

小奚亟解诗囊。看摇笔高吟字万行。笑近骑白鹿，踢翻星渚，远携黄鹤，飞过浔阳。

君已逍遥，仆犹惆怅，画壁鸣琴寄兴长。问何日，把惊人谢眺，搔首青苍。
西湖晚归
宋伯仁（宋代）

一轮红日倚青山，只在湖光数里间。
听得画船入说道，钱塘门到夜深关。
晨兴散步 其二
郑清之（宋代）

僧居西畔鹤居南，我向中边住此庵。岁晚结交松莫逆，老来知味菜分甘。

禅心每日闲中得，世事新从梦里谙。隐几空明香穗断，净揩双目对晴岚。
司马归州挽诗
项安世（宋代）

矻矻秭归山，长身困远官。
旧租无折变，新路有平宽。
报以孙将子，森然玉与兰。
自随梅福去，云外跨飞鸾。
途闻北警有怀岑方伯芸陔二首
李稷勋（清代）

河山更洒新亭泣，仗下直言今不闻。江表流离失王猛，槛前痛哭见朱云。

风高陇阪沙千尺，火照甘泉马万群。太傅威名昔横海，只今人忆谢家军。
冬日宴于庶子宅各赋一字得鲜
刘孝孙（唐代）

解襟游胜地，披云促宴筵。清文振笔妙，高论写言泉。

冻柳含风落，寒梅照日鲜。骊歌虽欲奏，归驾且留连。
秋华十咏次如山 其四 孩儿菊
邵宝（明代）

菊名非菊恨虚闻，中有幽香为解纷。采采秋风篱落畔，独嫌荒草欲教芸。
和原甫同诸公饮郇公园
刘攽（宋代）

车马何籍籍，相从城南陌。大第锁名园，朱闳间素壁。

即事览胜槩，抚旧叹陈迹。零落归山丘，慨吒西州客。

春风几时还，顾盼生颜色。杂英缀初红，宿荑吐新碧。

故池无还波，乔树实自昔。赏心及兹辰，缅想缔构力。

十千置尊酒，玉斗雪霜白。饮醉半欢哀，浩歌怀感激。

天地亦旅人，川谷故变易。欢娱瞥过目，百年犹暂觌。

即令西驰晖，稍复向禺昃。我辈不尽兴，将为后时惜。
山居四首 其一
释德洪（宋代）

深谷清泉白石，空斋棐几明窗。饭罢一瓯春露，梦成风雨翻江。
赠王建
张籍（唐代）

白君去后交游少，东野亡来箧笥贫。

赖有白头王建在，眼前犹见咏诗人。
春日与诸公泛舟
武元衡（唐代）

千里雪山开，沱江春水来。驻帆云缥缈，吹管鹤裴回。

身外流年驶，尊前落景催。不应归棹远，明月在高台。
鹧鸪天 其二 过女教场有感
毛奇龄（清代）

银甲雕戈小队工。内家宣敕教从戎。山萝覆镞萦金细，野火烧从闪幔红。

宫月静，阵云空。凤凰山下抱龙弓。珠兜玉靸团营路，小雨寒花何处逢。
马上见庭竹
强至（宋代）

玉圆碧瘦与谁期，只待丹山彩凤饥。
生傍短墙真失所，可怜直节众人窥。
浣溪沙
佚名（宋代）

雨气兼香泛芰荷。回舟冒雨懒披蓑。夜阑风静水无波。白酒追欢常恨少，青山入望岂嫌多。人间荣辱尽从他。
到舒州次韵答平甫
王安石（宋代）

夜别江船晓解骖，秋城气象亦潭潭。
山从树外责争出，水向沙边绿半涵。
行问墙夫多不记，坐论公瑾少能谈。
只愁地僻无鑋客，旧学从谁得指南。
送乔判官赴福州
刘长卿（唐代）

扬帆向何处，插羽逐征东。夷落人烟迥，王程鸟路通。

江流回涧底，山色聚闽中。君去凋残后，应怜百越空。
水涨乘小舟
楼钥（宋代）

一番冻雨洗郊丘，冷逼征衫四月秋。
只喜青山泻悬瀑，不知黄月涨平畴。
登途已厌频舆轿，得意何妨且榜舟。
处顺安贫聊自适，未应坎止愧乘流。
读了缘居士礼补陀记
王世贞（明代）

普光道场在何处，补陀落伽深且广。沈生自捧圆通偈，一叶飘然破泱漭。

天风不断海潮音，春山尽耸莲花掌。夜分清呗犹未歇，忽涌波间火齐盎。

归与冯郎诧奇胜，便拟青钱买单舫。大士端然鼻孔间，可怜两面空相向。
寄内侍太保
释重顯（宋代）

萝龛藓室狎猿猱，忽捧纶言挂紫袍。
恩大不知何以报，五云天上望空劳。
海棠落尽叶间犹见数花
姚勉（宋代）

狼藉吹花一夜风，锦裀织就锦机空。
叶间尚有余春在，深处娇藏四五红。
寄兴国福圣二老
邓肃（宋代）

我本穷山采薇蕨，偶上丹霄骑日月。
云端不着痴仙人，天公虽笑雷公斥。
今我在陈粮殆绝，不梦杏浆浇细肋。
詹成炊饭似抟沙，牛革荐甘真嚼铁。
惭愧忘形二禅客，倒屣相迎作禅悦。
竹萌瀹水莹琼瑶，土芝借糟凝琥珀。
余不供僧僧供余，是事颠倒古所无。
要知人我两无有，此饱便当均太虚。
昨日龙兴飞尺书，挽我登山有篮舆。
试问二师肯俱否，一饱还君欲借渠。
喜迁莺 立冬
尤侗（清代）

朝看月令。是律中应钟，神司元冥。寒日模糊，阴风凛冽，一扫秋光无剩。

谁遣倪迂妙手，写出灰堆冬景。茅檐下，听数声铁马，冬冬相应。

长安多肉阵，凤碳檀炉，低唱羊羔饮。闭户先生，拥书枯坐，只好敲冰煮茗。

莫怪天公作恶，雅称玉堂官冷。青镜里，惊漫空霜雪，又添双鬓。
丁大参右武还豫章录别五首 其三
欧必元（明代）

别离怅恨恨，弃捐勿复陈。丈夫志四海，胡越犹比邻。

羽书日夕至，王事戒逡巡。胡缨缦束带，兜鍪易朝绅。

铅刀贵一割，宁辞酸与辛。愿言加餐饭，保此封侯身。
早霁与计使君泛湘江遂登望岳亭观武侯庙新成 其一
严嵩（明代）

倚棹江天豁，移尊草阁幽。到窗分岳翠，当槛泻烝流。

春至花经眼，秋深月满楼。使君时对客，诗兴绕沧洲。
题赠浦圣苞石塘山居
严绍宗（明代）

芸君失计逐骅骝，梁月清宵忆旧游。怪是文坛收熟客，只今高阁束清流。

登峰极目三千里，长啸栖神十二楼。换得湖山供笑傲，醉乡迟我并封侯。
次韵和酬刁景纯春雪戏意
梅尧臣（宋代）

雪与春归落岁前，晓开庭树有余妍。
杨花扑扑白漫地，蛱蝶纷纷飞满天。
胡马嘶风思塞草，吴牛喘月困沙田。
我贫始觉今朝富，大片如钱不解穿。
和内乡李师甫长官见寄
邵雍（宋代）

岁丰时又康，为邑在南阳。
不废吏民事，得游云水乡。
春输桃李艳，风荐蕙兰香。
太守兼贤杰，且无奔走忙。
赠成上人之云居
释德洪（宋代）

天上欧峰寺，人间无事僧。偶从白沙岸，步入碧螺层。

服匿连空钵，敷罗挂瘦藤。遥知云起处，一室掩香灯。
秋日蒋子携樽过草堂宴集一首
黄省曾（明代）

蒋翊携樽至，招寻觉尔贤。暑残苍竹径，秋入白云天。

小饮过凉鸟，高吟及暮蝉。杯深虽酩酊，爱客敢求眠。
远趣楼
王汝玉（明代）

王君大隐徒，脱略当世务。结楼红尘中，宛有沧洲趣。

窗含夫椒云，帘卷洞庭雨。暮看烟鸟还，朝见风帆举。

身将杳漠俱，心与鸿濛侣。即此是真游，何须在岩渚。
罢秩后入华山采茯苓逢道者
李益（唐代）

委绶来名山，观奇恣所停。
山中若有闻，言此不死庭。
遂逢五老人，一谓西岳灵。
或闻樵人语，飞去入昴星。
授我出云路，苍然凌石屏。
视之有文字，乃古黄庭经。
左右长松列，动摇风露零。
上蟠千年枝，阴虬负青冥。
下结九秋霰，流膏为茯苓。
取之砂石间，异若龟鹤形。
况闻秦宫女，华发变已青。
有如上帝心，与我千万龄。
始疑有仙骨，炼魂可永宁。
何事逐豪游，饮啄以膻腥。
神物亦自閟，风雷护此扃。
欲传山中宝，回策忽已暝。
乃悲世上人，求醒终不醒。
无俗念 鸣鹤馀音卷之一
郝大通（金朝）

十年学道，遇明师、指破神仙真诀。一句便知天外事，万载千年疑绝。见色明心，闻声悟道，此理难言说。玄关斡运，心生无限欢悦。放开匝地清风，迷云散尽，露出青霄月。万里乾坤明似水，一色寒光皎洁。玉户推开，珠帘高卷，坐对千岩雪。人牛不见，悟个不生不灭。
有怀念一兄三二
李光（宋代）

晚堕容江侧，蛮蜑且杂居。怀兄频有梦，忆弟懒观书。

忧国心徒切，谋身计已疏。归田傥有日，握手喜何如。
早春会王逵主人得蓬字
李端（唐代）

今年华鬓色，半在故人中。欲写无穷恨，先期一醉同。

绿丛犹覆雪，红萼已凋风。莫负归山契，君看陌上蓬。
书西厦时洪武丙寅沿海筑城
王逢（元代）

床头鸱卧久空金，壁上蜗行尚有琴。孺子成名狂阮籍，霸才无有老陈琳。

虹霓气冠登莱市，蝙蝠群飞顾陆林。环海烟沙翻万锸，连村霜月抱孤衾。
夜观古乐府词忆故友黄明远明远曾作乐府考录汉魏晋宋以来乐歌古词
吴莱（元代）

忆昔黄君美如玉，老屋青灯雨间宿。起翻案上奇佹词，前后千年乐家曲。

予方弱冠学讴歌，去问诗骚法若何。伟兹欲继三百五，吮尽虾蟹此蛟鼍。

就中齐代及秦楚，巾拂鞞铎争传谱。清商雅部粲然文，骑吹箫铙雄者武。

心力涵泳到，手力抄撮来。口力有白□，目力无纤埃。

时时弄笔便著句，花木禽鱼古今趣。北岸垂纶杨柳枝，东邻著屐樱桃树。

自此相逢二十春，一朝门巷间生尘。浅殡蓬蔂冻蚁嘬，荒庐寂寞妖狐嚬。

人世本无金石寿，简编零落安能久。艺文著录数百家，一二仅存谁不朽。

一二不朽终峥嵘，岁远寖恐山渊平。嗟吾尚爱古乐府，夜半松风知此声。
挽吕东莱先生
黄人杰（宋代）

忆昨飘零日，徒为梁父吟。
一时辱轻信，千里示佳音。
方讲门人礼，蒙嘉国士临。
一朝遽千古，难保见知心。
使至嵩山寻杜四不遇慨然复伤田洗马韩观主因以题壁赠杜侯杜四
宋之问（唐代）

洛桥瞻太室，期子在云烟。归来不相见，孤赏弄寒泉。

与君阔松石，于兹二十年。田公谢昭世，韩子秘幽埏。

忆昔同携手，山栖接二贤。笙歌入玄地，诗酒坐寥天。

旧友悉零落，罢琴私自怜。逝者非药误，餐霞意可全。

为余理还策，相与事灵仙。
寄玉溪林逢吉六首
戴复古（宋代）

陋巷深深屋数椽，以文为业砚为田。
一觞一饭常留客，知是君家内子贤。
织图二十四首·二眠
楼璹（宋代）

吴蚕一再眠，竹屋下帘幕。
拍手弄婴儿，一笑姑不恶。
风来麦秀寒，雨过桑沃若。
日高蚕未起，谷鸟鸣百箔。
秋夜泛湖赋唐文皇爽气澄兰沼之句得诗五首依韵为次 其三
弘历（清代）

镜里坐空澄，渺然思与凝。朅来青雀舫，爱此玉壶冰。

衣袂皆无滓，胸怀亦绝胜。蓬瀛原不远，咫尺有人登。
烹茗邀悦则过坐偶及禅理即席口占
郭之奇（明代）

漫将儒教释神玄，捉得真如共此天。但识存存俱不朽，莫因此此视诸缘。

一灯在室光时照，万月于川影各圆。深夜梅香窥座发，谈馀起对自悠然。
乙巳邵武建宁夜坐书呈诸公
陈普（宋代）

寄牋遥问两司翕命，曾遣千金慰执鞭。
抛却一川风月去，高车驷马定何年。